SAMART ร่วง 9.73% หลังโบรกฯปรับลดประมาณการกำไร-เก็งงบฯ Q1 ต่ำสุดรอบ 3 ปี
SAMART ร่วง 9.73% หลังโบรกฯปรับลดประมาณการกำไร-เก็งงบฯ Q1 ต่ำสุดรอบ 3 ปี ณ เวลา 15.05 น.อยู่ที่ 25.50 บาท ลบ 2.75 หรือ 9.73% ด้วยมูลค่าการซื้อขาย 572.91 ล้านบาท
11 พ.ค. 2558

ผู้สื่อข่าวรายงานว่า ราคาหุ้น บริษัท สามารถคอร์ปอเรชั่น จำกัด (มหาชน) หรือ SAMART ณ เวลา 15.05 น.อยู่ที่ 25.50 บาท ลบ 2.75 หรือ 9.73% ด้วยมูลค่าการซื้อขาย 572.91 ล้านบาท โดยราคาหุ้นเปิดตลาดที่ 28.50 บาท ปรับตัวแตะระดับต่ำสุดที่ 25.50 บาท และแตะระดับสูงสุดที่ 28.50 บาท

บล.ดีบีเอส วิคเคอร์ส ระบุในบทวิเคราะห์(11 พ.ค.)ว่า คาดการณ์กำไรไตรมาส 1/58 เท่ากับ 280 ล้านบาท ต่ำสุดในรอบ 3 ปี เนื่องจากปริมาณขายเครื่องโทรศัพท์ลดลง 19% จากปีก่อน และ 32% จากไตรมาสก่อน เป็น 876,030 เครื่อง และอัตรากำไรขั้นต้นลดลง เนื่องจากการแข่งขันราคาที่รุนแรงขึ้น
รวมทั้งมีเครื่องที่เป็น House Brand มากขึ้นด้วย ปรับลดประมาณการยอดขายปีนี้ลง 8% เป็น 4.3 ล้านเครื่อง (ปี 57 ขายได้ 4.7 ล้านเครื่อง)
โดยคาดผลประกอบการไตรมาส 1/58 ของ SAMTEL จะต่ำสุดในปีนี้ แล้วจะดีขึ้นในไตรมาส 3-4 ของปีนี้ (กำไร 2H58 จะมากกว่า ครึ่งปีหลัง 58 อย่างมีนัยสำคัญ) โดยการประมูลงานที่ล่าช้ากระทบกำไร 1Q58 แต่คาดว่าจะเซ็นสัญญางานใหม่ได้มากขึ้นใน 2H58 ได้แก่ งาน APPS, Digital APCO RTP phase1, Digital trunk radio from BMA และอื่นๆ มูลค่ารวม 9.5 พันล้านบาท ซึ่งจะเป็น Catalyst ราคาหุ้นในช่วง 2H58
ทั้งนี้ แนะนำถือ และปรับลดราคาเป้าหมายเป็น 32 บาท สะท้อนการปรับลดประมาณการกำไรสุทธิปี 58-59 ลง 22% และ 30% ตามลำดับ